CELEX: 32017D2174
Language: bg
Date: 2017-11-20 00:00:00
Title: Решение за изпълнение (ЕС) 2017/2174 на Комисията от 20 ноември 2017 година за изменение на приложение Д към Директива 92/65/ЕИО на Съвета по отношение на здравния сертификат за търговия с пчели и земни пчели (нотифицирано под номер С(2017) 7588) (Текст от значение за ЕИП. )

22.11.2017   
            
            
               BG
            
            
               Официален вестник на Европейския съюз
            
            
               L 306/28
            
         РЕШЕНИЕ ЗА ИЗПЪЛНЕНИЕ (ЕС) 2017/2174 НА КОМИСИЯТА
   от 20 ноември 2017 година
   за изменение на приложение Д към Директива 92/65/ЕИО на Съвета по отношение на здравния сертификат за търговия с пчели и земни пчели
   
      
         (нотифицирано под номер С(2017) 7588)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 22, първа алинея от нея,
   като има предвид, че:
   
               (1)
            
            
               Образецът на здравния сертификат за вътресъюзна търговия с живи пчели (Apis mellifera) и земни пчели (Bombus spp.) е установен в част 2 на приложение Д към Директива 92/65/ЕИО. С този сертификат се установяват ветеринарно-санитарните изисквания, наред с другото, във връзка с появата на малък кошерен бръмбар (Aethina tumida) и кошерен акар (Tropilaelaps spp.), приложими както за пчели, така и за земни пчели.
            
         
               (2)
            
            
               Изискванията, установени в този образец на здравния сертификат, позволяват движение на пчели и земни пчели само от райони в радиус от най-малко 100 км, които не са обект на никакви ограничения, свързани със съмнение за поява или потвърдена поява на тези патогени.
            
         
               (3)
            
            
               Въз основа на информацията, получена от италианските компетентни органи във връзка с техния опит с появите на малък кошерен бръмбар в пчелните семейства в Италия след приемането на Решение за изпълнение 2014/909/ЕС на Комисията (2) за предотвратяване на разпространението на малкия кошерен бръмбар извън засегнатите региони на Италия, изглежда, че тези изисквания са непропорционални за управлението на засегнатия пчеларски сектор през продължителен период след откриването на появата.
            
         
               (4)
            
            
               По-специално, тези изисквания не отчитат, че е възможно да съществуват райони, които, въпреки че се намират на разстояние по-малко от 100 км от случаите на поява, все пак са извън предпазните зони, създадени съгласно националното законодателство около мястото на появата, и не са предмет на защитни мерки на Съюза, а са обхванати от официално планирания и осъществяван активен надзор в съответствие с Насоките за надзор върху нашествията на малкия кошерен бръмбар, съставени от Референтната лаборатория на Европейския съюз за здравето на пчелите (3), който гарантира, че няма случаи на поява на малък кошерен бръмбар.
            
         
               (5)
            
            
               Освен това изискванията следва да бъдат актуализирани, за да се вземе предвид фактът, че визуалната проверка на мястото на произход и незабавното поставяне на фина мрежа около пратките от пчелни майки, придружавани от ограничен брой пчели работнички, са много ефективни и технически осъществими средства, за да бъде смекчен потенциалният риск от разпространение на малкия кошерен бръмбар. Това се потвърждава от Научното становище на Европейския орган за безопасност на храните относно оцеляването, разпространението и заселването на малкия кошерен бръмбар, прието на 15 декември 2015 г. (4)
               
            
         
               (6)
            
            
               Тъй като настоящите изисквания са излишно ограничителни, е необходимо да бъде изменен образецът на здравния сертификат за вътресъюзна търговия с пчели и земни пчели, като се добави алтернативно ветеринарно-санитарно изискване за пратки от пчелни майки, с което се отчита значимостта на комбинирането на активния надзор от компетентните органи за гарантиране на липсата на случаи на поява на малък кошерен бръмбар със засилените мерки за ограничаване на риска за вътресъюзната търговия.
            
         
               (7)
            
            
               Земни пчели не са податливи на кошерен акар Tropilaelaps. Това се потвърждава от Научното становище на Европейския орган за безопасност на храните относно риска от навлизане на Aethina tumida и Tropilaelaps spp. в ЕС, прието на 27 февруари 2013 г. (5)
               
            
         
               (8)
            
            
               В повечето случаи земните пчели се отглеждат в изолирани от заобикалящата среда структури, които подлежат на стриктни мерки за биологична сигурност, както и на осъществявани от компетентния орган редовен контрол и проверки за наличие на болести. Такива предприятия, които са признати от компетентния орган на засегнатите държави и се намират под неговия надзор, няма вероятност да бъдат засегнати от наличието на малък кошерен бръмбар, за разлика от семействата на открито. Вече е възможно компетентните органи да сертифицират пратки от такива предприятия за внос на земни пчели в съответствие с Регламент (ЕС) № 206/2010 на Комисията (6).
            
         
               (9)
            
            
               Следователно е необходимо да бъде изменен образецът на здравния сертификат за вътресъюзна търговия с пчели и земни пчели, с цел да се въведе алтернативно ветеринарно-санитарно изискване за земните пчели, отглеждани в изолирана от заобикалящата среда структура.
            
         
               (10)
            
            
               По-голямата част от пратките със земни пчели се продават и се изпращат в други държави за целите на опрашването и следователно не трябва да бъдат сертифицирани за целите на разплода или на пчелната паша, като се има предвид, че те не се използват за разплод и никога не се връщат на мястото си на произход. Следователно е целесъобразно на сертификата да се добави още една възможност, позволяваща такива животни да бъдат сертифицирани за производство.
            
         
               (11)
            
            
               Медоносните пчели могат да бъдат търгувани под различни форми, като например пчелни майки само с няколко пчели работнички, цели семейства, рояци и в пакети. Яснотата относно естеството на пратките в това отношение ще помогне при анализа на риска, осъществяван от компетентните органи при официалния контрол на пратките по мястото на местоназначение. Поради това към сертификата следва да бъде добавена допълнителна подробна информация.
            
         
               (12)
            
            
               Следователно част 2 от приложение Д към Директива 92/65/ЕИО следва да бъде съответно изменена.
            
         
               (13)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Част 2 от приложение Д към Директива 92/65/ЕИО на Съвета — Здравен сертификат за търговия с пчели и земни пчели — се изменя, както следва:
   
               1.
            
            
               Във вписване I.25 се добавя клетка за поставяне на отметка със следния текст: „Производство (опрашване)“.
            
         
               2.
            
            
               Във вписване I.31 се добавя колона със заглавие „Естество на стоката“ и със следните позиции, които могат да бъдат избирани и които са посочени под заглавието, всяка на отделен ред: „пчелни майки, пакети с пчели, рояци, семейства“.
            
         
               3.
            
            
               Във вписване II.1 в буква б) след текста „няма нашествия на тези насекоми,“ се вмъква следният текст:
               „или
               
                           б)
                        
                        
                           пратката се състои само от клетки с пчелни майки, всяка от които съдържа само една единствена пчелна майка с най-много 20 придружаващи пчели работнички и произхожда от район, който в радиус от най-малко 100 км не е обект на никакви ограничения, свързани със съмнение за поява или потвърдена поява на кошерен акар (Tropilaelaps spp.), и от предприятие, което отговаря на всяко едно от следните изисквания:
                           
                                       —
                                    
                                    
                                       разположено е на разстояние най-малко 30 км от границите на предпазна зона с радиус от най-малко 20 км около потвърдената(ите) поява(и) на малък кошерен бръмбар; и
                                    
                                 
                                       —
                                    
                                    
                                       намира се извън зона, ограничена със защитни мерки, приети от Съюза поради появата на малък кошерен бръмбар; и
                                    
                                 
                                       —
                                    
                                    
                                       намира се в район, който е обект на годишен надзор от компетентния орган с цел откриване на малък кошерен бръмбар, за да се гарантира ниво на увереност от най-малко 95 % за откриване на малък кошерен бръмбар, ако най-малко 2 % от пчелините бъдат заразени; и
                                    
                                 
                                       —
                                    
                                    
                                       всеки месец е обект на проверка от компетентния орган, като резултатите от проверката са отрицателни, за да се гарантира ниво на увереност от най-малко 95 % за откриване на малък кошерен бръмбар, ако най-малко 2 % от кошерите бъдат заразени; и
                                    
                                 
                                       —
                                    
                                    
                                       непосредствено след извършването на визуална проверка за здравно сертифициране всяка клетка или цялата пратка се обвива с фина мрежа с бримки с големина най-много 2 mm;
                                    
                                 
                     или
               
                           б)
                        
                        
                           земните пчели са с произход от изолирана от заобикалящата среда структура, призната от компетентния орган и под негов надзор, в която структура няма нашествие от малък кошерен бръмбар.“
                        
                     
         Член 2
   Адресати на настоящото решение са държавите членки.
   
      Съставено в Брюксел на 20 ноември 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 268, 14.9.1992 г., стр. 54.
   
      (2)  Решение за изпълнение 2014/909/ЕС на Комисията от 12 декември 2014 г. относно някои защитни мерки по отношение на потвърдените случаи на поява на малък кошерен бръмбар в Италия (ОВ L 359, 16.12.2014, стр. 161).
   
      (3)  Версия, последно изменена на 1 април 2016 г.: https://sites.anses.fr/en/minisite/abeilles/free-access-documents-0
   
      (4)  EFSA Journal (Бюлетин на ЕОБХ) 2015; 13(12):4328.
   
      (5)  EFSA Journal (Бюлетин на ЕОБХ) 2013; 11(3):3128.
   
      (6)  Регламент (EC) № 206/2010 на Комисията от 12 март 2010 година за установяване на списъци на трети страни, територии или части от тях, от които е разрешен вносът в Европейския съюз на някои животни и прясно месо и за определяне на изискванията за ветеринарното сертифициране (ОВ L 73, 20.3.2010 г., стр. 1).